CELEX: 32005R2106
Language: da
Date: 2005-12-21
Title: Kommissionens forordning (EF) nr. 2106/2005 af  21. december 2005  om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IAS 39   (EØS-relevant tekst)

22.12.2005   
            
            
               DA
            
            
               Den Europæiske Unions Tidende
            
            
               L 337/16
            
         
      KOMMISSIONENS FORORDNING (EF) Nr. 2106/2005
   af 21. december 2005
   om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IAS 39
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1725/2003 (2) blev der vedtaget visse internationale standarder og fortolkningsbidrag, der eksisterede pr. 14. september 2002.
            
         
               (2)
            
            
               Kommissionen vedtog IAS 39 med undtagelse af visse bestemmelser om dagsværdioptionen og regnskabsmæssig sikring ved Kommissionens forordning (EF) nr. 2086/2004 af 19. november 2004 om ændring af forordning (EF) nr. 1725/2003 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår indføjelse af IAS 39 (3). Kommissionen vedtog en forbedret IAS 39 for begrænset dagsværdioption ved Kommissionens forordning nr. (EF) nr. 1864/2005 (4).
            
         
               (3)
            
            
               Den 14. april 2005 offentliggjorde International Accounting Standards Board (IASB) en ændring af IAS 39, der specielt gør det muligt for virksomheder under visse omstændigheder at klassificere en forventet koncernintern transaktion i udenlandsk valuta som en sikret post i koncernregnskabet. Det er normal risikostyringspraksis, at valutarisici i forbindelse med en forventet koncernintern transaktion klassificeres som en sikret post, og den nuværende IAS 39 tillod ikke regnskabsmæssig sikring af sådanne poster. Efter den nuværende IAS 39 er det kun transaktioner med en ekstern part, der kan klassificeres som sikrede poster.
            
         
               (4)
            
            
               Høring af tekniske eksperter på området bekræfter, at ændringerne af IAS 39 opfylder de tekniske kriterier for vedtagelse som omhandlet i artikel 3 i forordning (EF) nr. 1606/2002.
            
         
               (5)
            
            
               Forordning (EF) nr. 1725/2003 bør derfor ændres i overensstemmelse hermed.
            
         
               (6)
            
            
               De foranstaltninger, der vedtages i denne forordning, er i overensstemmelse med Regnskabskontroludvalgets udtalelse —
            
         UDSTEDT FØLGENDE FORORDNING:
   Artikel 1
   I bilaget til forordning (EF) nr. 1725/2003 ændres international regnskabsstandard (IAS) 39 som anført i bilaget til denne forordning.
   Artikel 2
   Virksomhederne anvender ændringerne af IAS 39, som anført i bilaget til denne forordning, senest fra det tidspunkt, hvor deres regnskabsår begynder i 2006.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. december 2005.
      
         
            På Kommissionens vegne
         
         Charlie McCREEVY
         
         
            Medlem af Kommissionen
         
      
   
   
      (1)  EFT L 243 af 11.9.2002, s. 1.
   
      (2)  EUT L 261 af 13.10.2003, s. 1. Senest ændret ved forordning (EF) nr. 1910/2005 (EUT L 305 af 24.11.2005, s. 4).
   
      (3)  EUT L 363 af 9.12.2004, s. 1.
   
      (4)  EUT L 299 af 16.11.2005, s. 45.
   
      BILAG
      I international regnskabsstandard (IAS) 39 foretages følgende ændringer:
      INTERNATIONAL REGNSKABSSTANDARD
      
                  
                     IAS Nr.
                  
               
               
                  
                     Benævnelse
                  
               
            
                  IAS 39
               
               
                  
                     Finansielle instrumenter: Indregning og måling
                  
               
            
         Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS, med undtagelse af retten til at kopiere til personlig brug eller anden form for ’fair dealing’. Yderligere oplysninger fås hos IASB på adressen www.iasb.org
      
      
                  1)
               
               
                  Afsnit 80 affattes således:
                  
                              »80.
                           
                           
                              Ved regnskabsmæssig sikring er det udelukkende aktiver, forpligtelser, faste aftaler eller forventede transaktioner, som er højst sandsynlige, som omfatter en ekstern part, der kan klassificeres som sikrede poster. Heraf følger, at regnskabsmæssig sikring kun kan anvendes på transaktioner mellem virksomheder eller segmenter i samme koncern i de enkelte eller separate årsregnskaber for disse virksomheder eller segmenter, og ikke på koncernregnskabet. Som en undtagelse gælder, at valutarisikoen vedrørende en koncernintern monetær post (eksempelvis tilgodehavender/forpligtelser mellem to dattervirksomheder) kan opfylde kriterierne for en sikret post i koncernregnskabet, hvis den medfører følsomhed over for valutakursgevinster eller -tab, som ikke fuldt ud er elimineret ved konsolidering i henhold til IAS 21 Valutaomregning. I henhold til IAS 21 er valutakursgevinster og -tab på koncerninterne monetære poster ikke fuldt ud elimineret ved konsolidering, hvis den koncerninterne monetære post handles mellem to koncernvirksomheder med forskellige funktionelle valutaer. Desuden kan valutarisikoen vedrørende en forventet koncernintern transaktion opfylde kriterierne for en sikret post i koncernregnskabet, forudsat at transaktionen sker i en anden valuta end den funktionelle valuta, som anvendes af den virksomhed, der foretager transaktionen, og at valutarisikoen påvirker koncernresultatet.«
                           
                        
            
                  2)
               
               
                  Følgende afsnit 108A og 108B indsættes:
                  
                              »108A.
                           
                           
                              En virksomhed anvender afsnit 80, sidste punktum, og afsnit AG99A og AG99B for regnskabsår, der begynder den 1. januar 2006 eller senere. Det anbefales, at bestemmelserne anvendes før dette tidspunkt. Hvis en virksomhed har klassificeret en ekstern forventet transaktion som en sikret post, der
                              
                                          a)
                                       
                                       
                                          sker i den funktionelle valuta, som anvendes af den virksomhed, der foretager transaktionen
                                       
                                    
                                          b)
                                       
                                       
                                          giver anledning til en følsomhed, der vil påvirke koncernresultatet (dvs. sker i en anden valuta end koncernens præsentationsvaluta), og
                                       
                                    
                                          c)
                                       
                                       
                                          ville have opfyldt kriterierne for regnskabsmæssig sikring, hvis den ikke havde været foretaget i den funktionelle valuta, som anvendes af den virksomhed, der foretager transaktionen,
                                       
                                    kan den anvende regnskabsmæssig sikring i koncernregnskabet i perioden eller perioderne før tidspunktet for anvendelsen af afsnit 80, sidste punktum, og afsnit AG99A og AG99B.
                           
                        
                              108B.
                           
                           
                              En virksomhed behøver ikke at anvende afsnit AG99B på sammenligningstal vedrørende perioder før tidspunktet for anvendelsen af afsnit 80, sidste punktum, og afsnit AG99A.«
                           
                        
            
                  3)
               
               
                  I appendiks A, Anvendelsesvejledning, omnummereres afsnit AG99A og AG99B til AG99C og AG99D, og følgende afsnit AG99A, AG99B og AG133 indsættes:
                  
                              »AG99A.
                           
                           
                              Det anføres i afsnit 80, at valutarisikoen vedrørende en forventet koncernintern transaktion, som er højst sandsynlig, i koncernregnskabet kan opfylde kriterierne for en sikret post i en sikring af pengestrømme, forudsat at transaktionen er angivet i en anden valuta end den funktionelle valuta, som anvendes af den virksomhed, der foretager den pågældende transaktion, og at valutarisikoen vil påvirke koncernresultatet. I den forbindelse kan en virksomhed være et moderselskab, en dattervirksomhed, en associeret virksomhed, et joint venture eller en filial. Hvis valutarisikoen vedrørende en forventet koncernintern transaktion ikke påvirker koncernresultatet, kan den koncerninterne transaktion ikke opfylde kriterierne for en sikret post. Dette er normalt tilfældet for royaltybetalinger, rentebetalinger eller administrationsudgifter mellem medlemmer af samme koncern, medmindre der er en hermed forbunden ekstern transaktion. Når valutarisikoen vedrørende en forventet koncernintern transaktion vil påvirke koncernresultatet, kan den koncerninterne transaktion opfylde kriterierne for en sikret post. Et eksempel er forventet salg og køb af varebeholdninger mellem medlemmer af samme koncern, hvis varebeholdningerne sælges videre til en part uden for koncernen. På samme måde kan et forventet koncerninternt salg af materielle anlægsaktiver fra den koncernvirksomhed, der fremstillede dem, til en koncernvirksomhed, der vil anvende dem i sine aktiviteter, påvirke koncernresultatet. Dette kan f.eks. ske, fordi de materielle anlægsaktiver vil blive afskrevet af den købende virksomhed, og det beløb, der oprindeligt er indregnet for disse aktiver, kan ændres, hvis den forventede koncerninterne transaktion er angivet i en anden valuta end den købende virksomheds funktionelle valuta.
                           
                        
                              AG99B.
                           
                           
                              Hvis en sikring af en forventet koncernintern transaktion opfylder kriterierne for regnskabsmæssig sikring, skal eventuelle gevinster og tab, der er indregnet direkte på egenkapitalen i overensstemmelse med afsnit 95(a), omklassificeres til resultatet i det eller de regnskabsår, hvor valutarisikoen vedrørende den sikrede transaktion påvirker koncernresultatet.
                           
                        
                              AG133.
                           
                           
                              En virksomhed kan have klassificeret en forventet koncernintern transaktion som en sikret post ved begyndelsen af et regnskabsår, der begynder den 1. januar 2005 eller senere (eller, med henblik på tilpasning af sammenligningstal, ved begyndelsen af et tidligere sammenligningsår), i en sikring, som kunne opfylde kriterierne for regnskabsmæssig sikring i overensstemmelse med denne standard (som ændret ved sidste punktum i afsnit 80). En sådan virksomhed kan benytte den klassificering til at anvende regnskabsmæssig sikring i koncernregnskaber fra begyndelsen af det regnskabsår, der begynder den 1. januar 2005 eller senere (eller begyndelsen af det tidligere sammenligningsår). En sådan virksomhed skal også anvende afsnit AG99A og AG99B fra begyndelsen af det regnskabsår, der begynder den 1. januar 2005 eller senere. Efter afsnit 108B behøver den imidlertid ikke anvende afsnit AG99B på sammenligningstal for tidligere regnskabsår.«